《杜侍郎坐上得彝字》
宋代·释居简

春事三分二分了，策勋淑景还宜早。野桃官柳嫌春少，却笑上林莺易老。

岂知老干空斗南，七八千岁春酣酣。无人闻此不大笑，有口只与庄生谈。

金钟大镛在东序，瑚琏陆离杂雕俎。歌工在列乐在悬，更复明堂须柱础。

一枝老我苕水湄，煮字不充亭午饥。丹崖苍壁信手题，咏歌事业铭鼎彝。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。